সৌরভ গঙ্গোপাধ্যায়ের সঙ্গে অ্যান্ড্রু ফ্লিনটফের সেই অধ্যায় মনে আছে নিশ্চয়ই। যা ছিল লর্ডসের গ্যালারিতে সৌরভের জার্সি ওড়ানোর উৎস। সৌরভ আজ ক্রিকেট প্রশাসনের পিচে অনায়াসে ড্রাইভ করছেন। আর ফ্লিনটফ? সেই বস্তাপচা ভারত-বিদ্বেষী মনোভাব আঁকড়ে পড়ে আছেন।
হালফিলের ট্রেন্ড মেনে টুইটারে অ্যাকাউন্ট খুলেছেন অবশ্য। কিন্তু সোশ্যাল নেটওয়ার্কিং-এ এলেই মনোভাব পাল্টায় না। এবার ফ্লিনটফের নিশানায় কোহলি। গোটা পৃথিবী যখন মোহালির ইনিংসের পরে কোহলির বন্দনায় ব্যস্ত, তখনই ফ্লিনটফের টুইট, এইভাবে খেললে কোহলি বড়জোর জো রুট (ইংল্যান্ডের ব্যাটসম্যান) হতে পারবে। সময় লাগেনি পাল্টা আসতে। টুইটারেই অমিতাভ বচ্চন যে উত্তর দিয়েছেন, তা ফ্লিনটফের বহুদিন মনে থাকার কথা। বিগ-বি লিখেছেন, ‘‘কে রুট? একেবারে শিকড় থেকে উপড়ে ফেলব এই রুট-কে।’’
হিন্দিতে করা এই টুইট নিশ্চয়ই ফ্লিনটফকে কেউ ইংরেজিতে বুঝিয়ে দিয়েছেন। এর পরে আর মুখ খোলার সাহস দেখাননি।